หุ้นร่วงฉุดLTFวูบ9พันล้าน
แค่2เดือนมูลค่าNAVหาย4.5%ครึ่งปียังโต&#8216;โชติกา&#8217;ชี้หุ้นผันผวนอีกแนะทยอยซื้อ
29 ต.ค. 2565

แค่2เดือนมูลค่าNAVหาย4.5%ครึ่งปียังโต‘โชติกา’ชี้หุ้นผันผวนอีกแนะทยอยซื้อ
กองทุน LTF วูบ 2 เดือน มูลค่าหาย 9,100 ล้านบาท “ไทยพาณิชย์” เชียร์แบ่งเงินทยอยลงทุน
สมาคมบริษัทหลักทรัพย์จัดการกองทุน รายงานมูลค่าสินทรัพย์สุทธิ (NAV) ของกองทุนรวมหุ้นระยะยาว (LTF) ณ วันที่ 28 มิ.ย. 2556 อยู่ที่ 2.02 แสนล้านบาท ซึ่งแม้ว่าจะเพิ่มขึ้น 1.59% เมื่อเทียบกับสิ้นปี 2555 แต่ลดลงถึง 9,143.67 ล้านบาท หรือ 4.5% เมื่อเทียบกับสิ้นเดือน เม.ย. 2556 ที่เอ็นเอวีขึ้นไปอยู่ที่ 2.11 แสนล้านบาท ซึ่งส่วนหนึ่งเป็นการปรับลดลงตามภาวะตลาดหุ้น โดยบริษัทหลักทรัพย์จัดการกองทุน (บลจ.) ที่มีสัดส่วนการลดลงสูงสุด คือ บลจ.ทิสโก้ ลดลง 12.07% บลจ.ฟิลลิป ลดลง 11.42% และ บลจ.แอสเซท พลัส ลดลง 10.17%
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ตลาดหุ้นไทยในขณะนี้อยู่ระดับที่น่าสนใจลงทุน โดยเฉพาะนักลงทุนที่รอจังหวะเข้ามาลงทุนในกองทุน LTF 
“แม้ว่า ดัชนีตลาดหลักทรัพย์ที่ระดับ 1,400 จุด มีอัตราส่วนราคาต่อกำไร (P/E) ประมาณ 12.5 เท่าของกำไรในปี 2556 ซึ่งดูเหมือนยังสูงอยู่เมื่อเทียบกับในอดีตดัชนี ตลาดหลักทรัพย์มี PE เฉลี่ยย้อนหลัง 10 ปี อยู่ประมาณ 11.5 เท่า แต่ปัจจุบันมีความแตกต่างจากอดีตที่ประเทศไทยมีปัญหาเรื่องเสถียรภาพทางการเมือง อีกทั้งแนวโน้มการเติบโตทางเศรษฐกิจ โดยรวมในปัจจุบันสูงกว่าในอดีตอยู่พอสมควร” นางโชติกา กล่าว
ทั้งนี้นโยบายการบริหารกองทุนของ บลจ.ไทยพาณิชย์จะเน้นการลงทุนในหุ้นที่ PE ไม่สูงมากเพราะใน อนาคตเศรษฐกิจจะมีความผันผวนกว่า 23 ปีที่ผ่านมา ดังนั้นหุ้นที่มีผลดำเนินงานที่ดีอย่าง สม่ำเสมอจะสร้างผลตอบแทนที่ดีกว่าหุ้นที่เน้นการเติบโตจากโครงการในอนาคต 
“สิ่งที่ยังต้องจับตามองคือ เรื่องการเมืองภายในประเทศ ทั้งเรื่องการจำนำข้าว นโยบายการจัดการน้ำและโครงสร้างพื้นฐาน รวมถึงการตัดสินคดีเขาพระวิหารในไตรมาส 3 นี้ รวมถึงภาวะเศรษฐกิจของจีนที่เติบโตลดลง ซึ่งอาจส่งผลกระทบต่อเศรษฐกิจของประเทศไทย และทำให้ดัชนีหุ้นปรับลงมาต่ำกว่าที่ควรจะเป็นได้” นางโชติกา กล่าว
นางโชติกา กล่าวอีกว่า มีโอกาสเป็นไปได้ที่ในอีก 12 เดือนข้างหน้า ราคาหุ้นยังมีความผันผวนต่อเนื่อง ดังนั้น จึงแนะนำให้นักลงทุนแบ่งเงินออกเป็นส่วนๆ เพื่อทยอยซื้อกองทุน โดยแนะนำให้ลงทุนในกองทุนเปิดไทยพาณิชย์หุ้นระยะยาวพลัส ที่เน้นการลงทุนในหุ้นที่มีความผันผวนต่ำ และกองทุนเปิดไทยพาณิชย์ หุ้นระยะยาวเอ็มเอไอ ที่เน้นการลงทุนในหุ้นที่มีการเติบโตสูง ซึ่งจะสร้างผลตอบแทนที่ดีมากในช่วงเวลาที่ตลาดปรับตัวขึ้น แต่จะมีความผันผวนของราคาอยู่พอสมควรในช่วงของการทยอยสะสม โดยกองทุนดังกล่าวมีผลการดำเนินงานย้อนหลังตั้งแต่เริ่มก่อตั้งกองทุน อยู่ที่ 145% (ข้อมูล ณ วันที่ 28 มิ.ย. 56) 
เมื่อวันที่ 9 มิ.ย. บลจ.ไทยพาณิชย์ จ่ายเงินปันผลกองทุนเปิดไทยพาณิชย์หุ้นระยะยาว ปันผล 70/30 และกองทุนเปิดไทยพาณิชย์หุ้นระยะยาว ทาร์เก็ต ในอัตรา 0.12 และ 0.14 บาทต่อหน่วย 
สำหรับกองทุนรวม LTF สำหรับผลการดำเนิน งานระหว่างวันที่ 1 ก.ค. 2555 25 มิ.ย. 2556 จำนวน 2 กองทุน คือ (SCBLT1) ในอัตรา 0.1200 บาทต่อหน่วย และ (SCBLTT) ในอัตรา 0.1400 บาทต่อหน่วย โดยจ่ายให้ผู้ถือหน่วยไปแล้วเมื่อวันที่ 9 ก.ค. 2556 ที่ผ่านมาด้วย
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) แนะนำให้ลงทุนในกองทุนเปิดกรุงศรีหุ้นระยะยาวปันผลของ บลจ.กรุงศรี ซึ่งเน้นลงทุนหุ้นที่มีการเติบโตดีราคาเหมาะสมและเน้นหุ้นขนาดกลางที่มีปันผลสูง ในขณะที่กองทุนรวมเพื่อการเลี้ยงชีพ (RMF) แนะนำกองทุนเปิดอเบอร์ดีนสมาร์ทแคปปิตอล เพื่อการเลี้ยงชีพของ บลจ.อเบอร์ดีน ซึ่งมีแนวคิดการลงทุนเพื่อเป็นหุ้นส่วนธุรกิจและเน้นบริษัทที่สร้างผลตอบแทนในระยะยาวได้อย่างมั่นคง 
“การปรับตัวลดลงของดัชนีตลาดหลักทรัพย์ในช่วงนี้ จึงเป็นโอกาสสำหรับนักลงทุนระยะยาวที่พลาดโอกาสในรอบก่อนหน้าในการสะสมกองทุนหุ้น LTF และ RMF เพื่อการลงทุนระยะยาว” นายสานุพงศ์ กล่าว